"Hekk sabiħa l-festa!" – żewġ aħwa Żwieten jidħlu fil-każini ta' xulxin bil-flokkijiet opposti
Imtella' Ġunju 21, 2020 Trabbew taħt l-istess saqaf. Kulurhom fil-festa, iżda, differenti. Minkejja dan, xejn ma jifridhom. Spiss, fil-festi jaf dak li jkun jintefa' jlegleg flixkun birra għall-frisk ma' għadd ta' partitarji bħalu u minn ħin għall-ieħor xi ftit tal-pika ma' xi ċorma partitarji opposti ma tonqosx. Madanakollu, dan mhuwiex dejjem il-każ. Fiż-Żejtun din il-ġimgħa qed tiġi ċċelebrata l-festa ta' Santa Katarina. Matulha, fost l-oħrajn, tispikka l-għaqda bejn l-aħwa Omar Micallef u Gaynor Micallef, żewġ partitarji opposti. Magħruf bħala d-Dirbi, sa minn mindu kien għadu ħalib ommu fi snienu Omar beda jagħmilha ma' nies mal-Banda Beland u ftit ftit sar partitarju tal-ħodor. Min-naħa l-oħra, Gaynor bħall-bqija tal-familja Micallef ħareġ mal-ħomor. F'kummenti lil tvm.com.mt Omar, kaxxier tas-Sezzjoni Partitarji Belandisti u assistent kaxxier tas-Soċjetà Mużikali Beland qal li familtu hija l-mimmi t'għajnejh u għaldaqstant lanqas tgħaddilu minn rasu li joħodha qatta' bla ħabel kontra l-partitarji opposti ġaladarba jaf li hemm ħuħ fosthom. Omar żied jgħid li tant jingwalaha tajjeb ma' ħuħ li fil-Ġimgħa l-Kbira jdoqqu flimkien mal-Banda Rumana quddiem ir-Redentur. Mistoqsi jekk qattx illetika ma' ħuħ fil-jiem tal-festa, Omar stqarr li kemm kemm pika jkun hemm matul is-siegħa tal-marċ tal-festa mbagħad qisu qatt ma ġara xejn. Saħansitra, spjega li hu u ħuħ Gaynor bħal-lum jispiċċaw jidħlu fil-każini ta' xulxin bil-flokkijiet opposti bla problemi ta' xejn. "Hekk sabiħa l-festa!" qal Omar. Sors: Omar Id-Dirbi Micallef Sors: Omar Id-Dirbi Micallef Sors: Omar Id-Dirbi Micallef